WTI ร่วง 3% หลุด 68 ดอลลาร์ วิตกประสิทธิภาพ “วัคซีน” ต้านเชื้อ “โอไมครอน” ไม่ไหว
WTI ร่วง 3% หลุด 68 ดอลลาร์ นลท.วิตกประสิทธิภาพ “วัคซีน” หลังซีอีโอ “โมเดอร์นา” ชี้วัคซีนปัจจุบันจะมีประสิทธิภาพลดลงในการป้องกันไวรัสโควิด-19 สายพันธุ์โอไมครอน  
30 พ.ย. 2564

ผู้สื่อข่าวรายงานว่า ราคาน้ำมัน WTI ร่วงลงกว่า 3% หลุดจากระดับ 68 ดอลลาร์ เนื่องจากนักลงทุนวิตกกังวลเกี่ยวกับผลกระทบของไวรัสโควิด-19 สายพันธุ์โอไมครอน หลังจากนายสเตฟาน บันเซล ประธานเจ้าหน้าที่บริหารของบริษัทโมเดอร์นาคาดว่า วัคซีนที่มีอยู่ในปัจจุบันจะมีประสิทธิภาพลดลงในการป้องกันไวรัสโควิด-19 สายพันธุ์โอไมครอน
โดย ณ เวลา 13.21 น.ตามเวลาไทย  สัญญาน้ำมันดิบเวสต์เท็กซัส (WTI) ส่งมอบเดือนม.ค. ร่วงลง 2.15 ดอลลาร์ หรือ -3.07% แตะที่ระดับ 67.80 ดอลลาร์/บาร์เรล
ทั้งนี้ซีอีโอของบริษัทโมเดอร์นาเปิดเผยกับหนังสือพิมพ์ไฟแนนเชียล ไทมส์ โดยคาดว่าวัคซีนที่มีอยู่ในปัจจุบันจะมีประสิทธิภาพลดลงในการป้องกันไวรัสโควิด-19 สายพันธุ์โอไมครอน
ส่วนเมื่อวานนี้ (29 พ.ย.) ซีอีโอของโมเดอร์นาเปิดเผยกับสำนักข่าวซีเอ็นบีซีว่า การพัฒนาวัคซีนป้องกันไวรัสโควิดสายพันธุ์โอไมครอนและการจัดส่งวัคซีนดังกล่าวนั้น อาจต้องใช้เวลาหลายเดือน